প্রশ্ন: আজ রাতে এল ক্লাসিকো। দেখবেন নিশ্চয়ই?
হাবাস: অবশ্যই। এল ক্লাসিকো দেখার জন্য মুখিয়ে রয়েছি।
প্রশ্ন: কে জিতবে? বার্সেলোনা না রিয়াল মাদ্রিদ?
হাবাস: ভবিষ্যদ্বাণী করা সম্ভব নয়। এই ধরনের ম্যাচের ফলাফল কখনওই আগাম বলা যায় না। যে কেউ ম্যাচটা জিততে পারে। ফিফটি-ফিফটি।
প্রশ্ন: রিয়াল মাদ্রিদের বর্তমান কোচ রাফায়েল বেনিতেজের সঙ্গে আপনি একসময়ে কাজ করেছেন। রিয়ালকেই নিশ্চয়ই আপনি সমর্থন করবেন?
হাবাস: আমি তিন বছর বেনিতেজের সঙ্গে কাজ করেছি। রিয়াল মাদ্রিদের সাজঘরের যা খবরাখবর পাচ্ছি, তাতে বেনিতেজ প্রচণ্ড চাপে রয়েছেন। সমালোচকদের বিষদাঁত ওঁকে ক্ষতবিক্ষত করছে। নেটে পড়েছি, ক্রিশ্চিয়ানো রোনাল্ডো মোটেও বেনিতেজের উপর সন্তুষ্ট নয়। এরকম একটা পরিস্থিতিতে এল ক্লাসিকো খেলতে নামছে রিয়াল মাদ্রিদ। আর এরকম পরিস্থিতিতে রিয়াল মাদ্রিদ ভয়ঙ্কর।




পোশ্চিগা। ছবি: এএফপি


সামেঘের সামারসল্ট।ছবি:ফেসবুক





প্রশ্ন: বেনিতেজ সমালোচিত হচ্ছেন স্পেনে। আপনিও তো একসময়ে সমালোচিত হয়েছেন কলকাতায়। এটিকে পিছিয়ে পড়ছিল। আপনার স্ট্র্যাটেজি নিয়েই তো প্রশ্ন উঠে গিয়েছিল।
হাবাস: কী বলছেন! কোন দেশে সমালোচনা হয় না বলতে পারেন? রাশিয়ায় সমালোচনা হয়, দক্ষিণ আফ্রিকাতেও তা-ই। এখানেও একই ব্যাপার। সমালোচনা হবেই। আমার দল যখন সুপার লিগে পিছিয়ে পড়ছিল, তখন মিডিয়া নখ-দাঁত বের করেছিল। আমি কিন্তু হতাশ হইনি। আপনারা দেখেছেন ছেলেরা চোট-আঘাতে ভুগেছে। পিছিয়ে পড়ার সময়েও আমি ভেঙে পড়িনি। ছেলেরাও হতাশ হয়নি। সাজঘরে ছেলেদের বারবার বলেছি, নিজেদের ক্ষমতার উপর আস্থা রাখো। এখন তো আমরা সেমিফাইনালের দরজায় পৌঁছে গিয়েছি। রবিবার জিতলে আমাদের কাজ আরও সহজ হয়ে যাবে। তাই বলে আমি রাশ আলগা করছি না।
প্রশ্ন: আপনার দলের ‘মার্কি’ ফুটবলার এলদের পোশ্চিগা ফিরে এসেছেন। ওঁর এখন কী অবস্থা?
হাবাস: পোশ্চিগার চোট।
প্রশ্ন: সেটা ঠিক আছে। শুনছি পোশ্চিগা না কি আর খেলতেই পারবেন না সুপার লিগে। এটা কী ঠিক?
হাবাস: আমি আগেও বলেছি, আবারও বলছি, পোশ্চিগার চোট। আনফিট। ওর সম্পর্কে কোনও কথা নয়।
প্রশ্ন:  রবিবারের ম্যাচটা কিন্তু খুব কঠিন হতে চলেছে। জিকোর গোয়া আপনাদের ছেড়ে কথা বলবে না।
হাবাস: কোন ম্যাচ সহজ হয় আমাকে বলতে পারেন! মনে রাখবেন, গোয়া কিন্তু আমাদের একবারও হারাতে পারেনি।
প্রশ্ন: গতবার আপনার দলের অন্দরমহলে নানা সমস্যা ছিল। এবার নিশ্চয়ই সেই সব ঝক্কিঝামেলা পোহাতে হচ্ছে না আপনাকে?
হাবাস: গত বছর অতীত। পুরনো কাসুন্দি আমি ঘাঁটতে চাই না।

হিউম যখন হাবাসের ভরসা। ছবি: এএফপি